Helsingin Kalasatamaan rakennettavassa Majakka-tornitalossa sattui laaja vesivahinko helmikuussa.

Videolta näet, miten hulppea näkymä tornitalon 33. kerroksesta aukeaa! Pete Anikari

Kalasatamaan rakennetaan kahdeksan tornitaloa, joista seitsemän on asuinrakennuksia.

Ensimmäisenä valmistuva, 134 metrin korkeuteen nouseva Majakka-tornitalo on valmistuessaan Suomen korkein asuinrakennus.

Majakan piti valmistua Kalasatamaan kesä-heinäkuussa. Vesivahinko on viivästyttänyt talon rakentamista.

Vesivahinko sattui helmikuussa, kun väliaikainen, rakennustöitä palveleva vesijohto rikkoutui kerroksessa 32. Tästä kerroksesta vesi valui alaspäin ja aiheutti laajuudeltaan merkittävää vahinkoa.

SRV:n asuntoliiketoiminnan johtaja Antero Nuutinen kertoo, että kosteuskartoitus ja mittaukset on tehty ja rakennustyöt ovat nyt käynnissä. Vesivahingon laajuus oli kymmeniä asuntoja.

– Lähestulkoon kaikki ovat nyt kuivia. On joitakin yksittäisiä kohtia, joita haluamme vielä mittauksilla varmistaa, ennen kuin pinnat laitetaan kiinni.

SRV:n lisäksi kaksi muuta toimijaa tekee rakennuksessa mittauksia. Niitä tehdään myös kahdella eri menetelmällä.

– Jos asiakas haluaa vaikka myydä asuntonsa jonain päivänä, niin sen voi huoletta tehdä ilman mitään riskiä. Se halutaan vielä varmistaa tällä ekstramittauksella.

Iltalehden tietojen mukaan muutama ostaja perui asuntokaupat vesivahingon jälkeen. Tämä pitää Nuutisen mukaan paikkansa.

– Kolme tai neljä ostajaa halusi perua kaupan vesivahingon jälkeen. Se on ymmärrettävää, jos asiakas näin kokee. Kaupat peruttiin, ja asunnot on jo myyty uudelleen.

Lue lisää Majakasta: Poikkeuksellista Suomessa! Helsinkiin valmistuu ökykoteja, joissa voi elää kuin hotellissa: keskineliöhinta jopa 9000 euroa

Tältä Suomen korkeimmassa asuinrakennuksessa näyttää. Havainnekuva Majakan huoneistosta. SRV

Viivästytti muutamalla kuukaudella

Nuutinen kertoo, että tulevia asukkaita on informoitu kerran viikossa tilanteen etenemisestä.

– Ymmärrystä on ollut. Tietenkin on harmi, että näin piti sattua. Asiakkaat ovat sanoneet, että tehkää siitä silti kunnon talo, älkääkä hosuko. Menemme laatu edelle, emmekä aikataulu edellä.

Majakan piti valmistua kesällä. Vesivahingon takia muutot Majakkaan alkavat lokakuussa. Muutot tehdään vaiheittain, sillä taloon muuttaa noin 300 asukasta.

Aivan kaikkia asuntoja ei Majakasta ole vielä myyty: ylimpien kerrosten huoneistoja on vielä vapaana. Rakennuksessa on huoneistoja 282 ja kerroksia 35.

Korjattu 18.6.2019 kello 7.01: Vesivahinko sattui helmikuussa, ei maaliskuussa.